Source: http://wiki.uiah.fi/tokyo/index.php/Kannanotot_ja_lausunnot
Timestamp: 2013-06-19 10:36:06+00:00
Document Index: 708490

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Asiakirjat 2009 — TOKYOwiki
Uudelleenohjattu sivulta Kannanotot ja lausunnot
TOKYOn asiakirjat ovat ylioppilaskunnan yhteinen sana. Asiakirjat voivat olla kannanottoja, lausuntoja, kommentteja tai tiedotteita, jotka ilmaisevat ylioppilaskunnan kantaa. Asiakirjoja luonnostellaan wikissä, jolloin kaikki voivat osallistua kirjoittamiseen ja kommentoimiseen.
Vuoden 2008 asiakirjat löytyvät sivulta Asiakirjat 2008 ja vuoden 2007 asiakirjat sivulta Asiakirjat 2007. Sitä aikaisemmat asiakirjat ovat luettavissa arkistosta.
1 Kannanotot 2010
1.1 17. helmikuuta: TOKYO: Opiskelija ei ole asiakas!
1.2 2. helmikuuta: Visuaalisten taiteiden asemaa parannettava peruskoulun tuntijakouudistuksessa
2 Kannanotot 2009
2.1 16. marraskuuta: TOKYO ja TKY: Heikko taloudellinen tilanne ja vaatimusten koveneminen tuntuvat myös opiskelijoiden elämässä
2.2 01. syyskuuta: Kiire Aalto-yliopiston valmistelussa ei ole jättänyt kulttuureille aikaa sopeutua
2.3 18. maaliskuuta: Ylioppilaskunnat vaativat muutoksia yliopistolakiesitykseen
2.4 02. maaliskuuta: Maksuton koulutus on viimeisin innovaatio
3 Aloitteet 2009
3.1 03. syyskuuta: Aloite parempien pyörätelineiden saamiseksi yliopistolle
4 TOKYO ry:n tiedotteet 2009
4.1 Syyskokous valitsi TOKYOn hallituksen vuodelle 2010
4.2 Syyskokous keskiviikkona 11.11.2009 klo 16:00
4.3 Kevätkokous tiistaina 12.5. klo 16.30
4.4 Tiedote 12.12.2008
Kannanotot 2010 17. helmikuuta: TOKYO: Opiskelija ei ole asiakas! TOKYO: Opiskelija ei ole asiakas!
Taideteollisen korkeakoulun ylioppilaat TOKYO ry on pöyristynyt Opetusministeriön valtiosihteeri Heljä Misukan koulutusvientityöryhmän esityksestä ottaa Suomen korkeakouluissa käyttöön lukukausimaksut.
Taideopiskelijoiden edunvalvontajärjestönä Aalto-yliopiston Taideteollisessa korkeakoulussa toimiva TOKYO pitää äärimmäisen lyhytnäköisenä lähtökohtaa, jossa tuotteistaminen otetaan keskeiseksi osaksi koulutuksen suunnittelua. ”Opetusministeriön työryhmä on unohtanut korkeakoulujen alkuperäisen tarkoituksen. Työryhmän esitys ei tähtää kansainvälistymiseen, vaan opiskelijoiden muuttamiseen asiakkaiksi tekemällä sivistyksestä liiketoimintaa”, hämmästelee puheenjohtaja Ilmari Arnkil.
Taideteollinen korkeakoulu on Suomen kansainvälisin korkeakoulu, jossa suuri osa maisteriohjelmista on joko kokonaan tai osittain englanninkielisiä. Vuosia työstetyltä kansainväliseltä profiililta ollaan nyt romuttamassa perusta. TOKYO pitää täysin virheellisenä työryhmän näkemystä siitä, että maksullisuus edistäisi yliopistojen kansainvälisyyttä. Lukukausimaksut eivät useiden muista maista saatujen kokemusten perusteella lisäisi Suomen koulutusviennin mahdollisuuksia. Ylioppilaskunta TOKYOn kansainväliset opiskelijat tekivät maaliskuussa 2009 kannanoton maksuttoman koulutuksen puolesta, jossa todettiin lukukausimaksujen tekevän opiskelun Suomessa mahdottomaksi monelle kansainväliselle opiskelijalle.
Maksullisuus asettaisi opiskelijat epätasa-arvoiseen asemaan, jossa opiskelemaan pääsevät parhaiden sijasta varakkaimmat hakijat. ”Opetusministeriö on esityksellään viemässä Suomea takaisin kohti luokkayhteiskuntaa, jossa koulutus on harvojen huvia. Työryhmän esitys on selvä askel kohti maksullisen koulutuksen laajentamista myös suomalaisiin opiskelijoihin”, kommentoi Arnkil.
TOKYO on erittäin huolissaan suunnasta, johon suomalaista korkeakoulujärjestelmää ollaan viemässä, eikä voi allekirjoittaa niitä arvoja, jotka sitä nyt ohjaavat.
Lisätietoja: TOKYOn puheenjohtaja Ilmari Arnkil, tokyopjtaik.fi, 045 128 1122
2. helmikuuta: Visuaalisten taiteiden asemaa parannettava peruskoulun tuntijakouudistuksessa
Visuaalisten taiteiden asemaa parannettava peruskoulun tuntijakouudistuksessa
Taideteollisen korkeakoulun ylioppilaat TOKYO ry, Kuvataideakatemian ylioppilaskunta, Arkkitehtikilta ja Kuvataiteiden opettajaksi opiskelevien monimielinen ainejärjestö Kooma ry vetoavat Opetusministeriöön, jotta kuvataiteiden perusopetus nostettaisiin siitä alennustilasta, johon se on edellisissä tuntijakouudistuksissa päästetty vajoamaan. Nykyisellään opetussuunnitelma asettaa taideopetukselle korkeat tavoitteet, mutta sille varattu vähäinen tuntimäärä ei jätä mahdollisuuksia niiden toteuttamiseen. Allekirjoittaneet järjestöt vaativat, että seuraavat näkökulmat otetaan huomioon tuntijakouudistusta valmistellessa.
Taide on itsessään arvokas tiedonala
Taiteella on itseisarvo; jo esihistoriallisilla ihmisillä on ollut tarve ilmaista itseään kuvallisesti. Tuhansien vuosien ajan kuvataide on toiminut universaalina kielenä, jonka avulla kulttuuriperintö on siirtynyt sukupolvelta toiselle.
Yhteiskunta edellyttää hyviä mediataitoja Nykymaailma toimii kuvallisten viestien varassa ja niiden ymmärtämiseen sekä kriittiseen tarkasteluun tarvitaan pätevää visuaalista kulttuurikasvatusta. Kuvatulva on irrottamaton osa arkea, ja kuvallisen median lukemiseen tarvitaan harjoittelua siinä missä minkä tahansa muunkin kielen. Teknologian yleistymisen myötä julkisen median käyttämät välineet ovat kaikkien saatavilla ja niiden käytön oppiminen edistää aktiivista yhteiskunnassa toimimista.
Luovan teollisuuden tulevaisuuden toimijat kasvatetaan kuvataidetunneilla
Taideteollinen huippuosaaminen ei synny tyhjästä. Kansainvälisesti menestyneet suomalaiset arkkitehdit ja muotoilijat ovat tulosta osaavasta ja monipuolisesta taidekasvatuksesta. Suomalainen muotoilu on nyt erityisen ajankohtaista Helsingin tultua valituksi maailman design-pääkaupungiksi vuodeksi 2012. Nyt olisi syytä näyttää, että tämä tunnustus on ansaittu.
Ekologisesti ja visuaalisesti kestävä ympäristö on tulevien sukupolvien perusoikeus. Peruskoulun ja lukion muotoilu- ja arkkitehtuurikasvatuksessa luodaan pohja yhteisen ympäristön tärkeyden ymmärtämiselle sekä halu kantaa siitä vastuuta. Kuvataide lisää henkistä hyvinvointia
Kuvataideopetuksen keskiössä ovat sellaiset teemat kuin luovuus ja itseilmaisu. Taidekasvatuksen kautta on mahdollista tutustua omaan itseen ja ympäröivään maailmaan keinoin, joita muut oppiaineet eivät tarjoa. Identiteettiään etsiville nuorille on erityisen tärkeää saada työstää henkilökohtaisia aiheita taiteen keinoin yksin ja yhdessä muiden kanssa. Taidekasvatus tarjoaa lapsille ja nuorille eväitä henkilökohtaiseen kasvuun. Allekirjoittaneet järjestöt toivovat tuntijakouudistusta valmistelevan työryhmän ymmärtävän kuvataideopetuksen mahdollistavan peruskouluikäisille kokonaisvaltaisemman kasvuprosessin ja takaavan luovien alojen tulevaisuuden Suomessa.
Lisätietoja antaa Ilmari Arnkil, 045-128 1122, ilmari.arnkiltaik.fi
Kannanotot 2009 16. marraskuuta: TOKYO ja TKY: Heikko taloudellinen tilanne ja vaatimusten koveneminen tuntuvat myös opiskelijoiden elämässä Tiedote 16.11.2009
TOKYO ja TKY: Heikko taloudellinen tilanne ja vaatimusten koveneminen
tuntuvat myös opiskelijoiden elämässä
Taideteollisen korkeakoulun ylioppilaskunta (TOKYO) ja Teknillisen
korkeakoulun ylioppilaskunta (TKY) julkaisivat maanantaina 16.11.2009
yhteisen opiskelijatutkimuksensa tulokset. Tutkimuksessa selvitettiin
TaiKin ja TKK:n opiskelijoiden toimeentuloon, opintoihin ja
opiskeluolosuhteisiin liittyvää tilannetta.
Talouden taantuma ja vaatimusten koveneminen näkyvät myös
korkeakouluopiskelijoiden arjessa. Tutkimustulosten mukaan opiskelijat
nostavat melko paljon opintotukea sekä käyvät töissä toimeentulonsa
turvaamiseksi. Opiskelijat kokevat opiskelun usein kuormittavana ja
kärsivät jaksamattomuudesta sekä stressistä.
Vain 12 % opiskelijoista ei saanut kyselyä tehtäessä mitään opintotuen
muodoista. Luku oli laskenut merkittävästi vuoden 2006 TKY:n
edunvalvontakyselystä, jolloin 31 % vastaajista ei saanut mitään
opintuen muodoista. Todennäköisesti merkittävimpiä syitä tähän ovat
talouden taantuma ja heikko tilanne työmarkkinoilla, lisäksi
tilanteeseen vaikuttanee vaatimus opintojen nopeuttamisesta. Tutkimuksen
mukaan 86 % TaiKin ja TKK:n opiskelijoista nosti kyselyhetkellä
opintorahaa; määrää voi pitää kohtuullisen suurena.
Toimeentulo-ongelmista huolimatta opintolainaa nostettiin kuitenkin
harvakseltaan. Tärkeimpänä lainan välttämisen syynä vastaajilla oli
haluttomuus elää velkarahalla. Opiskelijoiden työssäkäynti oli
suhteellisen yleistä, tosin vastaamishetkellä 47 % opiskelijoista ei
käynyt työssä, vaan opiskeli päätoimisesti.
Vastaajien opinnot etenivät suhteellisen hitaasti verrattuna viiden
vuoden tutkinnon suorittamisen tavoiteaikaan. Vain 25 % opiskelijoista
oli sitä mieltä, että viisi vuotta riittää valmistumiseen heidän
kohdallaan. Selvästi tärkeimpiä syitä tälle olivat vastaajien mukaan
opintoihin ja niiden järjestämiseen liittyvät kysymykset, ennen kaikkea
liian työläät opintojaksot.
Opintojen etenemiseen ja kuormittavuuteen liittyen selvitettiin myös
sitä, kuinka opintopisteet vastaavat työmääriä. TKK:n opiskelijoiden
osalta havaittiin valtava muutos vuoden 2006 vastaavaan kyselyyn
verrattuna. Kun vuonna 2006 kursseja piti liian työläinä 33 % TKK:n
opiskelijoista, oli luku tässä kyselyssä 67 %. TaiKin opiskelijoilla
luku oli 49 %, joka sekin on korkea.
TKK:n ja TaiKin opiskelijoilla kokemus stressaantumisesta oli yhteydessä
kurssien työmäärään. Niistä vastaajista, joiden mielestä kurssit olivat
liian työläitä opintopisteisiin nähden, 60 % kertoi olevansa usein liian
stressaantunut. Vertailuksi niistä, joiden mielestä kurssit vastaavat
työmäärää, oli usein stressaantuneita vain 32 %.
Aalto-yliostossa opiskelijat näkivät hyviä mahdollisuuksia, mutta
esittivät myös useita pelkoja liittyen erilaisiin uhkakuviin, joita
muutos voi tuoda tullessaan. Opiskelijat odottivat yhdistymisen tuovan
sekä lisää valinnanmahdollisuuksia opiskeluun että parempaa opetusta.
Kuitenkin vain reilu kolmannes opiskelijoista uskoi Aallon tulon vievän
asioita yleisesti parempaan suuntaan.
TOKYOn puheenjohtaja Henna Immonen, 045 128 1122, henna.immonentaik.fi
TKY:n sosiaalipoliittinen sihteeri Liisa Lähteenaho, 040 764 7276, liisa.lahteenahotky.fi
Otuksen toiminnanjohtaja Aleksis Nokso-Koivisto, 045 114 3664, aleksis.nokso-koivistootus.fi
01. syyskuuta: Kiire Aalto-yliopiston valmistelussa ei ole jättänyt kulttuureille aikaa sopeutua Kannanotto 1.9.2009, Vapaa julkaistavaksi
TOKYO: Kiire Aalto-yliopiston valmistelussa ei ole jättänyt kulttuureille aikaa sopeutua
Taideteollisen korkeakoulun ylioppilaskunta TOKYO kokee, että
yliopistouudistuksen aikataulu on ollut joustamaton ja liian nopea.
Aalto-yliopistoon liitettävät korkeakoulut ovat ajautuneet kilpailemaan
tulosten nopealla saavuttamisella. Tämän vuoksi eri kulttuurit ovat
törmänneet ilman riittävää aikaa sopeutua toisiinsa.
Ylioppilaskunta TOKYO vaatii, että kolmen korkeakoulun erilasille
kulttuureille on taattava mahdollisuus tulla kuulluksi tasa-arvoisesti,
sekä mahdollistettava niiden demokraattinen edustuksellisuus
Aalto-yliopistossa.
”Valmistelussa avoimuuden ja demokratian vaatimuksista on tehty
suorastaan ärsyttäviä piirteitä. Toisinajattelijoiden on ollut usein
tyytyminen pelkästään ajatuksen vapauteen. Siitä syystä pidän edelleen
Aalto-yliopiston synnytysprojektia pakkoliitoksena” sanoo
ylioppilaskunnan puheenjohtaja Henna Immonen.
TOKYO näkee, että Aalto-yliopiston valmisteluprosessissa on kireän
aikataulun vuoksi tehty puutteellista laatua ja puolivalmista työtä.
Lukematon määrä työryhmiä on kokoontunut jo vuosien ajan, mutta
ihmisille ei ole kyetty kertomaan kuinka heidän panoksensa vaikuttaa
lopputulokseen. Tämä on heikentänyt yhteisön halua sitoutua 1.1.2010
aloittavaan Aalto-yliopistoon.
”Aalto-yliopiston on annettava kulttuureilleen aikaa sopeutua
muutokseen. Ihmisten arkisissa käytännöissä elävät jännitteet eivät ole
vielä purkautuneet”, Immonen totesi avajaispuheessaan.
Henna Immonen, puheenjohtaja
Anna Tompuri, pääsihteeri
Lisätietoja antaa puheenjohtaja Henna Immonen, henna.immonentaik.fi, puh. 0451281122
18. maaliskuuta: Ylioppilaskunnat vaativat muutoksia yliopistolakiesitykseen Kannanotto 18.3.2009
Ylioppilaskunnat vaativat muutoksia yliopistolakiesitykseen
Helsingin yliopiston ylioppilaskunta, Tampereen yliopiston ylioppilaskunta, Turun yliopiston ylioppilaskunta, Jyväskylän yliopiston ylioppilaskunta, Åbo Akademis Studentkår, Teatterikorkeakoulun ylioppilaskunta, Sibelius-Akatemian ylioppilaskunta ja Taideteollisen korkeakoulun ylioppilaskunta vaativat muutoksia hallituksen esitykseen uudeksi yliopistolaiksi. Ylioppilaskunnat luovuttivat yhteisen kannanottonsa aiheesta sivistysvaliokunnalle 18.3. Vanhalla ylioppilastalolla järjestetyssä yliopistolakia käsittelevässä keskustelutilaisuudessa.
Ylioppilaskuntien mukaan on hyvä, että yliopistoille tarjoutuu lakiehdotuksessa mahdollisuus lisätä toimintavapauttaan. Lakiehdotuksessa on kuitenkin edelleen ongelmallisia kohtia, jotka toteutuessaan vaarantaisivat tasavertaisuuden periaatteen yliopistoyhteisössä ja koulutuksessa. Ylioppilaskunnat ovat erityisen huolestuneita maksullisuuskokeilusta, joka asettaisi opiskelijat eriarvoiseen asemaan heidän kansallisuutensa perusteella. Ylioppilaskunnat pitävät koulutusohjelmien maksullisuuskokeilua perustuslain vastaisena ja vaativat kirjauksen poistamista esityksestä.
Lakiesityksessä yliopiston hallituksen kokoonpanosta on säädetty siten, että yliopiston sisäisillä ryhmillä ja ulkopuolisilla edustajilla olisi yhtä monta edustajaa yliopiston hallituksessa. Pyrkimys yliopistojen autonomian lisäämisestä on ollut sekä valtion että yliopistojen taholta yhteinen tavoite lakiesitystä valmisteltaessa. Hallituksen puheenjohtajuuden ollessa lakiesityksen mukaan yliopiston ulkopuolisella edustajalla, voivat yliopistoyhteisön edustajat ollessaan yksimielisiä jäädä äänestyksessä vähemmistöksi. Näin lopullinen päätösvalta siirtyisi todellisuudessa yliopiston ulkopuolelle. Tämä on räikeässä ristiriidassa yliopistojen autonomian lisääntymisen näkökulmasta ja romuttaa merkittävästi niitä perusteluja, joiden vuoksi yliopistoyhteisö on suhtautunut yliopistolain uudistamiseen alun perin myötämielisesti. Lakiesitystä tulee ylioppilaskuntien mielestä muuttaa niin, että yliopiston sisäisten ryhmien edustajilla säilyy hallituksessa yhden jäsenen enemmistö.
Ylioppilaskunnat pitävät myös välttämättömänä, että hallitus on toimintansa tarkoituksenmukaisuudesta vastuussa yliopistolle. Ylioppilaskunnat esittävät yliopistolain 22 §:n "Julkisoikeudellisen yliopiston yliopistokollegio" muuttamista siten, että kollegio voi vapauttaa yliopiston hallituksen. Hallitukselle on kuitenkin taattava riittävä strateginen toimivalta ja toimintavapaus. Tämä voitaisiin taata, jos kollegio voisi vapauttaa hallituksen vain määräenemmistöpäätöksellä. Lisäksi yliopistokollegion kokoonpanossa professorien, muun henkilöstön ja opiskelijoiden määrän tulee olla yhtä suuri (tasakolmikanta) ja tämä periaate tulisi kirjata lain 22 §:ään. On tärkeätä, että ryhmät tulevat tasavertaisesti kuulluksi ja että niillä on yhtäläiset mahdollisuudet päätöksentekoon.
Ylioppilaskuntien yhteinen kannanotto on kokonaisuudessaan liitteenä sekä suomeksi että ruotsiksi.
Anu Aarnio, hallituksen jäsen, koulutuspolitiikka, puh. 050 543 9611, anu.aarniohyy.fi
02. maaliskuuta: Maksuton koulutus on viimeisin innovaatio in English: Free education is the latest innovation
Kannanotto 2.3.2009 Vapaa julkaistavaksi
TOKYO: Maksuton koulutus on viimeisin innovaatio
Ylioppilaskunta TOKYO on syvästi huolissaan hallituksen aikeista ottaa käyttöön lukukausimaksut EU/ETA-maiden ulkopuolisille opiskelijoille. TOKYO on virallisesti ehdotusta vastaan.
”Maksavien opiskelijoiden määrä olisi niin pieni ettei se tarjoaisi merkittävää taloudellista etua”, sanoo TOKYOn kansainvälisen jaoston puheenjohtaja Ana Costa.
Pääministeri Matti Vanhanen on todennut, että lukukausimaksuista saatavilla tuloilla voitaisiin houkutella enemmän kansainvälisiä opiskelijoita Suomeen, etenkin englanninkielisiin koulutusohjelmiin. Niillä kyettäisiin pääministerin mukaan myös nostamaan koulutustarjonnan tasoa.
Lukukausimaksut kuitenkin tekisivät opiskelemisen mahdottomaksi monelle kansainväliselle opiskelijalle, jotka jo tällä hetkellä opiskelevat Suomessa, esimerkiksi Taideteollisessa korkeakoulussa. Kansainväliset opiskelijat ovat tärkeänä osana myötävaikuttamassa omien koulutusohjelmiensa ja Suomen kansainväliseen kehitykseen.
“Maksukyvystä tulisi uusi mittari sille, millaisia opiskelijoita Suomeen houkutellaan. Tämä on täysin vastoin arvojamme”, lisää TOKYOn hallituksen puheenjohtaja Henna Immonen.
Suomella on ainutkertainen mahdollisuus pitää kiinni maksuttomasta koulutuksesta ja houkutella tänne jatkossakin parhaat opiskelijat riippumatta heidän varallisuudestaan. TOKYO haluaa muistuttaa hallitusta siitä, että lukukausimaksuja on kokeiltu ennenkin muissa valtioissa hyvin huonolla menestyksellä.
Taideteollisen korkeakoulun ylioppilaskunta TOKYO on Suomen kansainvälisin ylioppilaskunta.
Ana Costa, kansainvälisen jaoston puheenjohtaja
Henna Immonen, hallituksen puheenjohtaja
TOKYOn järjestö- ja viestintäsihteeri Joonas Jylhä
sähköposti: joonas.jylha@taik.fi
puhelin: 040 822 4165
Kannanotto mediassa
Aloitteet 2009 03. syyskuuta: Aloite parempien pyörätelineiden saamiseksi yliopistolle Taideteollisen korkeakoulun opiskelijat ja henkilökunta pyöräilevät koululle runsain joukoin. Tämä on ylioppilaskunta TOKYOn mielestä erittäin kannatettavaa, mutta Taideteollisen korkeakoulun ympäristössä on valitettavan vähän pyörätelineitä. Lisäksi TOKYOlle antamassaan palautteessa opiskelijat kertovat kokevansa polkupyörän kiinnittämisen nykyisiin telineisiin epäkäytännölliseksi sekä turvattomaksi, koska telineitä ei ole kiinnitetty maahan.
TOKYO esittääkin, että Taideteollinen korkeakoulu järjestäisi lisää pyörätelineitä koulun ympärille yhteistyössä Muotoilun osaston kanssa. Uudet tyylikkäät telineet voitaisiin suunnitella ja toteuttaa opiskelijatöinä vastaamaan nykyoloja. Tärkeää olisi, että lukitus kiinteään, maahan pultattuun telineeseen olisi helppoa ja nopeaa.
Jakelu: TaiKin kiinteistö- ja tekniset palvelut
TOKYO ry:n tiedotteet 2009 Syyskokous valitsi TOKYOn hallituksen vuodelle 2010 Taideteollisen korkeakoulun ylioppilaat TOKYO ry päätti syyskokouksessaan 11.11.2008 TOKYOn hallituksen kokoonpanon vuodelle 2010. Hallituksen puheenjohtajaksi valittiin jatkokaudelle taidekasvatuksen opiskelija Ilmari Arnkil. 23-vuotias Arnkil toimii edustajiston jäsenenä Aalto-yliopiston ylioppilaskunnassa ja hän on ollut aktiivinen myös ainejärjestössään Koomassa.
Hallituksen muiksi jäseniksi valittiin Sarah Alden, Jaakko Jekunen, Anna Keune, Laura Koskinen, Sini Myllyniemi, Sirkku Mäenpää, Maria Sannemann, Heta Saukkonen, Saara Sillanmikko ja Iiro Tujula.
Lisäksi syyskokouksessa muun muassa hyväksyttiin TOKYOn toimintasuunnitelma ja talousarvio vuodelle 2010 sekä alennettiin alumnijäsenten jäsenmaksu 10 euroon.
puheenjohtaja 2010 Ilmari Arnkil, puh. 040 746 9812, ilmari.arnkiltaik.fi
puheenjohtaja 2009 Henna Immonen, puh. 040 128 1122, henna.immonentaik.fi
pääsihteeri Anna Tompuri, puh. 040 411 9571, anna.tompuritaik.fi
Syyskokous keskiviikkona 11.11.2009 klo 16:00
TOKYO RY polkaistaan toden teolla käyntiin vuodenvaihteessa 2010 kun
rakas ylioppilaskuntamme TOKYO lasketaan haudan lepoon. Jotta ensi
vuonnakin olisi Maskerad tai ylipäätään mitään taikkilaista kulttuuria,
tarvitaan tämä uusi TOKYO ja sille aktiivisia puuhamiehiä ja -naisia.
Viikon päästä 11.11. tapahtuvassa syyskokouksessa tarjoutuu tilaisuus
päästä äksönin ytimeen, sillä TOKYO RY:lle valitaan upouusi
hallitus. Syyskokoukseen saa toki saapua myös boolin, musiikin, ihmisten
ja tunnelmankin vuoksi, vaikkei halitukseen lähtisikään! Hallituksen
toimintaan mukaan pääsevät kaikki halukkaat, eikä messiin lähtö edellytä
minkäänlaista kokemusta yhtään mistään! Riittää vain, että sinua
kiinnostaa taikkilaisten kulttuuri, hyvinvointi, hauskanpito ja näiden
tulevaisuuden turvaaminen.
Ilmesty siis 11.11. klo 16:00 Tutkimusinstituutin luokkaan 344 (TaiKin
pääovesta sisään ja oikealle) ja osallistu TOKYO RY:n
syyskokoukseen, jossa uusi hallitus valitaan. Hallitukseen hinkuvien on
syytä olla etukäteen yhteydessä joko vanhan tai uuden TOKYOn
puheenjohtajaan Henna Immoseen tai Ilmari Arnkiliin
(etunimi.sukunimi@taik.fi).
TOKYO RY:n hallituksen puolesta,
Ilmari Arnkil, puheenjohtaja
Toimintasuunnitelmaluonnos 2010
Talousarvioluonnos 2010
Kevätkokous tiistaina 12.5. klo 16.30 RY:n kevätkokous '09
TOKYO ry:n kevätkokous järjestetään tiistaina 12.5. klo 16.30, 8. kerroksen isossa luentosalissa. Tilaisuudessa on keväistä juhlan tuntua ja tarjoiluja. Tervetuloa!
Kevätkokouksessa muun muassa valitaan TOKYO ry:lle uusi puheenjohtaja ja muut esityslistassa mainitut asiat. Jos joku tuttusi ei vielä ole jäsen, voi 8. kerroksen galleriatilaan tulla jo klo 16 täyttämään jäsenhakemusta. Kaikki TOKYO ry:en hakemuksen täyttävät sekä jo jäsenet saavat kuplivan alkumaljan! TOKYO ry:hyn voivat liittyä kaikki TaiKin opiskelijat, alumnit sekä kannattajajäseneksi kuka tahansa.
Tule paikalle sillä paikalla on myös muita sekä mansikoita ja kevät on täällä!
Tiedote 12.12.2008 Ylioppilaskunta TOKYOn edustajiston puheenjohtaja 2008, Juska Jutila, allekirjoittaa perustamiskirjan.
Historiallinen tilanne TOKYOn toimistolla kuvattiin myös videolle.
Taideteollisen korkeakoulun ylioppilaat perustivat TOKYOlle jatkajan
Taideteollisen korkeakoulun opiskelijat perustivat perjantaina 12.12.
kello 12.12 Taideteollisen korkeakoulun ylioppilaat TOKYO ry:n, joka
tulee jatkamaan ylioppilaskunta TOKYOn perinteitä ylioppilaskuntien
yhdistyessa Aalto-yliopiston ylioppilaskunnaksi 1.1.2010 lähtien.
Taikkilaisyhdistys käyttää itsestään kutsumanimeä TOKYO ry.
TOKYO ry huolehtii taiteen opiskelijoiden edunvalvonnan erityistarpeista
sekä järjestää taikkilaisyhteisön tärkeimmät tapahtumat ja tilaisuudet,
kuten Suomen suurimmat naamiaiset Arabia Maskeradin ja suosituksi
tulleet taiteen joulumyyjäiset.
Uuden yhdistyksen ensimmäiseksi puheenjohtajaksi valittiin 3. vuoden
taidekasvatuksen opiskelija Sirkku Mäenpää. Muut hallituksen jäsenet
ovat Ilmari Arnkil, Henna Immonen, Antti Kyrö, Jukka Liukkonen,
Kristiina Ljokkoi, Milla Martikainen, Mikko Mutanen, Kasperi
Mäki-Reinikka, Hanna Rautio ja Satu Tikka.
Ensimmäisenä toimintavuotena TOKYO ry:n tärkeimmiksi tehtäviksi tulevat
jäsenrekrytointi Taideteollisessa korkeakoulussa, varainhankinta sekä
perinteiden ja tiedon siirtyminen ylioppilaskunnalta uudelle
Sirkku Mäenpää, p. 050-5441307, TOKYO ry:n hallituksen puheenjohtaja
Katso myös Asiakirjat 2008
Asiakirjat 2007
TOKYON VIESTINTÄ
Asiakirjat • Kannanotot • Puheet • Asiakirjat 2008 • Asiakirjat 2007
Viikkotiedote • Tegami • Tegami 2009 • Tegami 2008 • Tegami 2007
Torso-lehti • Toimitus • Torsoarkisto • Mukaan lehden tekoon
Muuta • Postituslistat • Opas medialle • Viestintästrategia • Design-kalenteri
Haettu osoitteesta http://wiki.uiah.fi/tokyo/index.php/Asiakirjat_2009
Luokat: TOKYO | Asiakirjat | Koulutuspolitiikka	Views
Sivua on viimeksi muutettu 17. helmikuuta 2010 kello 17:56:57.	Tämä sivu on näytetty 6656 kertaa.	Sisältö on käytettävissä lisenssillä GNU Free Documentation License 1.2.	Tietoja TOKYOwikista	Vastuuvapaus